Feministisen puolueen puheenjohtaja sai presidentin kansliasta viestin, jossa pyydettiin muuttamaan tulkintaa Niinistön sanomisista.

Feministisen puolueen puheenjohtajan mukaan presidentin kanslia yritti vaikuttaa hänen sanomisiinsa.

Puheenjohtaja Katju Aro kertoo, että kanslia vaati häneltä oman sitaattinsa muokkaamista.

Sauli Niinistö on muistanut omia puheitaan osin virheellisesti presidentinvaalikampanjan aikana.

Tasavallan presidentti ja presidenttiehdokas Sauli Niinistö sanoo korostavansa tolkun ihmisiä eikä ääripäitä. PASI LIESIMAA/IL

Feministisen puolueen puheenjohtaja Katju Aro sai syyskuun lopussa sähköpostikirjeen presidentin kansliasta.

Henkilökohtaisessa viestissä Aroa pyydettiin muuttamaan hänen antamansa suoran haastattelusitaatin sisältöä, eli oikaisemaan tulkintaansa tasavallan presidentti Sauli Niinistön sanomisista.

Feministinen puolue päätti harkinnan jälkeen kertoa saamastaan viestistä julkisesti, koska puolue haluaa nostaa keskustelua asiasta ennen vaaleja ja pohtii, onko myös muille tahoille lähetty vastaavia viestejä.

Niinistön kritiikkiä

Presidentin kanslian syksyinen yhteydenotto koski Hufvudstadsbladetissa 24.9. julkaistua juttua, jossa Feministisen puolueen puheenjohtaja Katju Aro vastasi kysymyksiin puolueen presidentinvaaleja koskevasta kannanotosta, jossa puolue muun muassa vaati presidenttiehdokkaita puolustamaan ihmisoikeuksia myös vaativissa yhteiskunnallisissa tilanteissa.

Aron mielestä Niinistö ei ollut ymmärtänyt tätä riittävästi: esimerkkinä hän nosti Niinistön puheen maahanmuuttokeskustelun ääripäistä.

Feministinen puolue suhtautuu kriittisesti hallituksen harjoittamaan turvapaikka- ja pakolaispolitiikkaan, jonka puolue on tulkinnut rikkovan ihmisoikeussopimusten henkeä.

Puolueen mielestä presidentti Niinistön maltillisuutta peräänkuuluttavat ja pakolaissopimuksia kyseenalaistavat kannanotot ovat tukeneet hallituksen kireää politiikkaa.

Lisäksi " tolkun ihmisen " käsitteellä Niinistö on luonut keskusteluun jakolinjat, jotka erottavat presidentin kanssa eri mieltä olevat ei-tolkullisiin ääripäihin.

Väärä tulkinta

Haastattelun julkaisun jälkeen Niinistön erityisavustaja pyysi Aroa ottamaan yhteyttä jutun julkaisijaan ja oikaisemaan ääripäihin viitanneen sitaatin, koska kanslian tulkinnan mukaan Niinistö ei ole käyttänyt sanaa ääripää.

Aro viittasi kuitenkin sitaatissaan laajasti jaettuun tulkintaan presidentti Niinistön " tolkun ihmistä " koskevien puheiden merkityksistä ja kieltäytyi tekemästä oikaisua.

Aro kertoi myös olevansa valmis jatkamaan keskustelua aiheesta julkisesti.

- Yhteydenotto hätkähdytti. Koin viestit niiden kohteliaasta sävystä huolimatta painostaviksi. Presidentin kanslia pyysi meitä muuttamaan jo julkaistussa haastattelussa sanomiani asioita, Aro sanoo.

Puolue pitää erikoisena sitä, että vahvasta gallupsuosiosta ja laajasta medianäkyvyydestä nauttivan presidentin kanslia katsoo aiheelliseksi tarttua pienen poliittisen toimijan kannanottoihin yksityisillä viesteillä. Puolue pohtii, onko vastaava ohjausta tapahtunut myös muille.

Ääripäät esillä

Istuva presidentti ja kansanliikkeen ehdokas Sauli Niinistö on presidenttikamppailun aikana kiistänyt puhuneensa ääripäistä maahanmuuttokeskustelun yhteydessä.

- Olen korostanut tolkun ja maltin ihmistä, en ääripäitä, en ole koskaan käyttänyt itse sanaa ääripäät, Niinistö totesi Ylen (15.1.) presidenttitentissä.

Todellisuudessa Niinistö on maininnut ääripäästä maahanmuuttoon liittyen sekä ääripäistä Nato-keskusteluun liittyen.

Esimerkiksi Maanpuolustuskurssin avajaisissa 7.11.2016 Niinistö totesi, että kiivainta keskustelua turvallisuudesta käyvät Suomessa " pienehköt ääripäät, joilla on täysin vastakkaiset lähtökohdat: on niitä, joiden mielestä Suomen pitää liittyä Natoon nyt jos koskaan, ja sitten niitä, joiden mielestä Natoon ei pidä liittyä nyt eikä koskaan”.

Maahanmuuttoon liittyen Niinistö on viitannut ääripäähän Facebook-kommentissaan 3.2.2016, kun hän totesi, että ”puheeni panettelijat saivat paljon julkisuutta eivätkä ollenkaan ymmärtäneet, että saattoivat vääristelyllään luoda intoa ääripäähän”.

Maahanmuuttoon liittyvän " ääripää-keskustelun " taustalla oli Niinistön valtiopäivien avajaisissa pitämä puhe, jossa Niinistö puhui hallitsemattomasta maahanmuuttoliikkeestä ja toivoi " tolkun aikaa " .

Niinistön mukaan hänen puheensa tulkittiin virheellisesti, että hän olisi vaatinut rajojen sulkemista tai kansainvälisten sopimusten rikkomista.

Ylen presidenttitentissä (15.1.) Niinistö puolestaan kertoi korostaneensa tolkun ja maltin ihmistä, eikä ääripäitä.